Švicarska vlada je dala zeleno svjetlo za izjednačavanje hrvatskih građana s ostalim građanima Europske unije u slobodi kretanja tom državom, objavio je u petak ministar vanjskih poslova Davor Ivo Stier.

– Švicarska vlada je dovršila proceduru i dala zeleno svjetlo da se prihvati isti status za hrvatske građane kao i sve ostale građane Europske unije što se tiče slobode kretanja – istaknuo je ministar Stier na konferenciji za medije u povodu sastanka partnerske komisije Američko-jadranske povelje koji se održao u Zagrebu.

– To je bilo pitanje na koje se dugo tražilo rješenje. Danas je švicarska vlada donijela tu pozitivnu odluku i mi to pozdravljamo – rekao je hrvatski ministar.

Švicarska je u petak odobrila zakon kojemu je cilj obuzdavanje imigracije tako da lokalni stanovnici imaju prvenstvo pri zapošljavanju, čime je zaobiđen zahtjev birača za uvođenjem kvota koji je iskazan na referendumu 2014. i doveo je u pitanje niz bilateralnih sporazuma Švicarske i EU.

Većina u švicarskom parlamentu nije željela riskirati svađu s EU, najvećim švicarskim trgovinskim partnerom jer bi se Unija mogla osvetiti poništenjem drugih bilateralnih dogovora koji olakšavaju trgovinu u sektorima koji Švicarskoj donose oko sedam posto gospodarske proizvodnje.

Donošenje tog zakona omogućilo je stoga Švicarskoj da proširi slobodu kretanja ljudi i na Hrvatsku kao najnoviju članicu EU.

Predsjednica Republike Hrvatske Kolinda Grabar-Kitarović telefonski je razgovarala s predsjednikom Švicarske Konfederacije Johannom N. Schneider-Ammannom, priopćeno je iz Ureda predsjednice.

Švicarski predsjednik osobno je želio izvijestiti predsjednicu Grabar-Kitarović o odluci švicarske vlade o ratifikaciji Protokola III, kojim se Sporazum o slobodi kretanja osoba između Europske unije i Švicarske Konfederacije proširuje i na hrvatske državljane.

>> Schneider-Amann telefonski poručio Grabar-Kitarović: Hrvatima u Švicarskoj isti status kao i ostalim građanima EU